Panahon ng bagyo sa Pasipiko ng 2020

Ang panahon ng bagyo sa Pasipiko ng 2020 ay isang medyo aktibong panahon sa taunang pamumuo ng mga bagyo sa hilagang-kanlurang bahagi ng Karagatang Pasipiko. Buong taon ito, kahit na madalas nabubuo ang mga bagyo mula Mayo hanggang Oktubre.

Di natural ang katahimikan ng unang bahagi ng panahong ito, kung saan tanging 4 lamang na sistema at isang malakas na bagyo ang naitala pagsapit ng Hulyo. Dagdag pa rito, ito ang kauna-unahang panahon na walang naitalang ni isang bagyo sa buwan ng Hulyo simula pa noong unang nagsimula ang maasahang pagtatala sa mga ito. Ang unang bagyong nabuo sa rehiyon, si Bagyong Ambo, ay nabuo noong 8 Mayo. Ang pagsisimulang ito ay ang pang-anim sa pinakanahuling simula sa kasaysayan - mas maaga lang nang kaunti kaysa noong taong 1973. Ito rin ang pinakanahuling simula simula pa noong 2016. Mas aktibo ang Karagatang Atlantiko kaysa rito, na tanging nangyari lamang noong taong 2010 at 2005.

Bagamat di masyado aktibo ang panahon noong mga unang buwan nito, ang huling kalahati naman nito ay masyadong aktibo, na lalo pang pinalala ng pandemya ng COVID-19. Noong Agosto, magkakasunod na binayo ng tatlong malalakas na bagyo, sina Bagyong Igme (Bavi), Julian (Maysak), at Kristine (Haishen) ang Tangway ng Korea. Noong buwan naman ng Oktubre hanggang Nobyembre, magkakasunod ring binayo ang Pilipinas ng limang bagyo, sina Bagyong Pepito (Saudel), Quinta (Molave), Rolly (Goni), Siony (Atsani), Tonyo (Etau), at Ulysses (Vamco). Nalampasan ni Rolly si Yolanda pagdating sa pinakamalakas na bagyong base sa bilis ng hangin nito sa loob ng isang minuto na tumama sa kalupaan sa kasaysayan nang tumama ito sa isla ng Catanduanes. Samantala, kumitil naman ng 60 katao si Ulysses at nagpabaha sa malaking bahagi ng Luzon. Ang huling napangalanang bagyo, si Bagyong Vicky (Krovanh), ay nalusaw sa Dagat Timog Tsina noong 24 Disyembre.

Limitado ang artikulong ito sa Karagatang Pasipikong nasa itaas ng ekwador sa pagitan ng 100° silangan at ika-180 meridyan. Sa loob ng bahaging ito ng Pasipiko, may dalawang pangunahing ahensiyang nagpapangalan sa mga bagyo na nagiging dahilan para magkaroon ng dalawang pangalan ang iisang bagyo. Papangalanan ng Ahensiyang Pampanahon ng Hapon (Japan Meteorological Agency, JMA) ang isang sama ng panahon kung ito ay may 10-minutong napapanatiling bilis ng hangin na hindi bababa sa 65 kilometro kada oras (40 milya kada oras) saanman sa nasasakupang lugar, samantalang pinapangalanan naman ng Pangasiwaan ng Pilipinas sa Serbisyong Atmosperiko, Heopisiko, at Astronomiko (PAGASA) ang mga dumadaan na bagyo o nagiging depresyong tropikal (tropical depression) sa loob ng kanilang lugar ng responsibilidad sa pagitan ng 135° sa silangan hanggang 115° sa silangan at sa pagitan ng 5° hilaga hanggang 25° hilaga kahit na wala pang binibigay na pangalan ang JMA. Ang mga minamanmanan na depresyon ng Joint Typhoon Warning Center (JTWC) ng Estados Unidos ay binibigyan ng isang numero at hulaping "W."

Ginagamit ng artikulong ito ang pangalan na binigay ng PAGASA. Para naman sa mga bagyong di pinangalanan ng PAGASA, gagamitin ang pangalan nito sa buong mundo, nang nakapahilis.

Pagtataya

Taon-taon, naglalabas ang maraming mga pampanahong ahensiya at ahensiyang pang-agham ng iba't ibang bansa ng mga pagtataya kung ilan ang ang mabubuong sama ng panahon o bagyo sa isang panahon o di kaya'y ilang bagyo ang makakaapekto sa isang bansa. Ilan sa mga ahensiyang ito ay ang Tropical Storm Risk Consortium ng University College ng London, ang PAGASA, at ang Central Weather Bureau ng Taiwan. Unang inilabas ng PAGASA ang taunang pagtataya sa panahon ito noong 22 Enero, kung saan tinataya nito ang mangyayari sa unang kalahati ng taon, na nasa loob ng buwanang pagtingin nila sa klima ng panahon. Inaasahan ng PAGASA na maaari wala o umabot sa apat na bagyo ang mabubuo sa Sakop na Responsibilidad ng Pilipinas (Philippine Area of Responsibility, PAR) sa pagitan ng Enero hanggang Marso, habang inaasahan naman nila na may mabubuong lima hanggang walong bagyo sa buwan ng Abril hanggang Hunyo. Ito ay dahil sa patas na kondisyon ng El Niño-Katimugang Pag-indayog (El Niño-Southern Oscillation, ENSO) sa buong Pasipiko, at maaaring mangyari ito sa kalagitnaan ng taon. Noong 21 Mayo, inilabas ng TSR ang kanilang pagtatayang pinalawig na sakop para sa taong 2020, kung saan inaasahan nilang mas mababa kaysa kadalasan ang aktibidad sa lugar, kung saan maaaring mabuo ang 26 na mahina, 15 malalakas, at 8 napakalakas na mga bagyo. Sinusuportahan ang mga bilang na ito ng mga kasalukuyang bilang mula sa Baligtaran ng Karagatang Indiyano (Indian Ocean Dipole, IOD), ang indeks ng Maiipong Enerhiya ng Bagyo (Accumulated Cyclone Energy, ACE), at ang temperatura ng ibabaw ng dagat sa 3.75 na rehiyon ng El Niño, na dahilan sa mas malakas kaysa normal na bilis ng trade winds sa kabuuan ng Kanlurang Pasipiko.

Noong 24 Hunyo, naglabas ang PAGASA ng pagtataya sa klima, kung tinataya nila ang mabubuong bagyo para naman sa huling kalahati ng taon. Inaasahan nilang may mabubuong anim hanggang sampung bagyo sa pagitan ng Hulyo hanggang Setyembre, at apat hanggang pito naman sa buwan ng Oktubre hanggang Disyembre. Noong 9 Hulyo, inilabas ng TSR ang pagtataya nila sa panahon, at umaasa ng isang mas mababa sa normal na panahon, kung saan 26 ang mapapangalanang bagyo, 14 na malakas, at 7 napakalakas na mga bagyo. Noong ika-6 naman ng Agosto, inilabas ng TSR ang ikatlo at huli nilang pagtataya para sa panahong ito, kung saan binaba nila ang inaasahang mabubuong bagyo sa 21 mapapangalanang bagyo, 13 malakas, at 5 napakalakas na mga bagyo. Binanggit nila na ang panahong 2020 ay magiging isa sa mga "pinakadi-aktibong panahon sa naitalang kasaysayan" (least active typhoon seasons on record) kung saan inaasahan lamang na aabot lang sa kalahati ng normal ang Maiipong Enerhiya ng Bagyo (ACE) at isang 96% na tyansang magiging isa itong mababa sa normal na panahon.

Buod

Napakatahimik ang bahaging ito ng Pasipiko mula Enero hanggang Abril, kung saan walang naitalang ni isang sama ng panahon sa mga buwang ito. Noong 8 Mayo, nabuo ang isang sama ng panahon na pinangalanang Ambo (01W) ng PAGASA. Ito ang ika-6 sa pinaka-nahuling pagsisimula ng isang panahon sa kasaysayan, at ang pinaka-nahuli simula pa noong 2016. Dalawang araw pagkatapos, lumakas ito at naging isang mahinang bagyong pinangalanang Vongfong. Lalo pa itong lumakas habang papalapit sa Pilipinas at kalauna'y tumama sai isla ng Samar, dumaan sa apat pang mga isla, bago tuluyang tumama sa Luzon.

Matapos ni Ambo, muling nanahimik ang lugar nang isang buwan. Noong 10 Hunyo, namataan ang isang depresyong tropikal na nabuo malapit sa isla ng Samar. Pinangalanan itong Butchoy (Nuri) ng PAGASA kinabukasan. Tumama si Butchoy sa Pilipinas, habang itinaas naman ng JTWC ang alerto sa pamumuo ng bagyo (Tropical Cyclone Formation Alert, TCFA). Matapos dumaan sa Pilipinas, lumakas pa lalo ito habang ibinababa naman ng PAGASA ang lahat ng mga alerto. Naging isa itong mahinang bagyo habang tinatahak ang Dagat Kanlurang Pilipinas at pinangalanang Nuri  ng JMA. Matapos itong malusaw pagkatama sa kalupaan ng Tsina, nagkaroon muli ng katahimikan sa lugar, kung saan tanging ang depresyong tropikal na si Carina lang ang tanging nabuo. Ito ang kauna-unahang pagkakataong walang namuong mahinang bagyo sa buwan ng Hulyo simula pa noong unang nagsimula ang pagtatala at panununton sa mga ito.

Pagsapit ng buwan ng Agosto, naging mas aktibo ang lugar. Unang nabuo ang mahinang bagyong si Sinlaku, na sinundan kaagad ng pamumuo at paglakas ni Bagyong Dindo (Hagupit), ang kauna-unahang importanteng bagyong nabuo matapos ng lagpas dalawang buwan. Nanalasa ito sa Tsina, kung saan nakapagtala ito ng mahigit-kumulang US$411 milyong (PhP21.35 bilyon) pinsala. Naging isang bagyong ekstratropikal si Dindo, at tumama sa Hilagang Korea at Rusya. Ilang araw pagkatapos, namuo ang isa na namang depresyong tropikal na pinangalanang Enteng (Jangmi) ng PAGASA. Namuo sa timog-silangan nito ang isang low-pressure area (LPA) na kalauna'y magiging isang malubhang bagyong tropikal na pinangalanang Ferdie (Mekkhala) ng PAGASA. Umabot ito sa Tsina. Ilang araw pagkatapos nito, may nabuong depresyon sa Dagat Timog Tsina, na pinangalanan naman ng PAGASA bilang si Helen (Higos). Lumakas ito pagkaraan upang maging isang malubhang bagyo, at tumama kalaunan din sa Tsina. Pagkatapos malusaw si Helen, may nabuong sama ng panahon sa silangan ng Pilipinas. Pinangalanan itong Igme (Bavi) ng PAGASA. Naging isang mahinang bagyo si Igme at lumakas pa nang husto sa karagatang sakop ng Taiwan. Magkasama halos na nabuo si Bagyong Julian (Maysak) at si Superbagyong Kristine (Haishen), at parehong nanalasa sa bansang Hapón at tangway ng Korea.

Humina si Bagyong Julian pagsapit ng Setyembre habang papalapit ito sa Korea. Tinahak ni Superbagyong Kristine ang halos magkaparehong daan na tinahak ng naunang Julian at Igme. Tumama si Julian sa Timog Korea at dumiretso papuntang Hilagang Korea, habang naging kauna-unahang superbagyo ng taon si Kristine. Sa pagtatapos ng buwan, nabuo ang isang mahinang bagyong sa Dagat Timog Tsina at pinangalanang Leon (Noul) ng PAGASA. Tumama ito sa bansang Vietnam, ngunit agad din itong nalusaw. Ilang araw pagkatapos, nabuo ang isa na namang mahinang bagyo sa silangan ng bansang Hapón at pinangalanang Marce (Dolphin) ng PAGASA. Sa mga huling araw ng Setyembre, nabuo malapit sa Hilagang Kapuluang Mariana ang isang malubhang bagyong pinangalanang Kujira. Lumiko ito ng direksyon at nalusaw kalaunan dahil sa lamig ng tubig.

Pagpasok ng buwan ng Oktubre, nabuo sa Pasipiko si Bagyong Chan-hom, kung saan nambanta ito sa bansang Hapón bago lumiko at tuluyang malusaw. Ilang araw pagkatapos, nabuo sa silangang baybayin ng Pilipinas si Bagyong Linfa, kung saan dumaan ito sa Pilipinas at tumama sa Vietnam. Isang araw pagkatapos malusaw si Linfa sa Vietnam, may nabuong bagyo ilang kilometro lang mula sa kanlurang baybayin ng Pilipinas. Pinangalanan itong Nika (Nangka) ng PAGASA, at dumiretso sa Vietnam. Samantala, noong 13 Oktubre, nabuo sa silangan ng Pilipinas ang bagyong papangalanang Ofel ng PAGASA. Limang araw pagkatapos mabuo si Ofel, may namataang sama ng panahon ang JMA sa silangan ng Palau. Lumakas ito upang maging malakas na bagyong pinangalanang Pepito (Saudel) ng PAGASA. Tumama ito sa Luzon kalaunan, at dumiretso at lalo pang lumakas habang tinatahak ang daan patungong Vietnam. Nalusaw ito bago pa man ito tumama sa naturang bansa.

Noong 19 Oktubre, namataan ang isang depresyon sa Pasipiko, pero agad din itong nalusaw tatlong araw pagkatapos dahil sa di-paborableng kondisyon ng lugar. Pagkalusaw nito, nabuo ang isang depresyon sa hilaga ng Palau. Lumakas ito upang maging si Bagyong Quinta (Molave), at tumama kalaunan sa katimugang bahagi ng Luzon bago nanalasa sa Vietnam. Noong 27 Oktubre naman, namataan ng JMA ang isang sama ng panahon sa kanluran ng Kapuluan ng Marianas. Lubha itong lumakas sa loob ng 24 na oras at pinangalanang Rolly (Goni) ng PAGASA. Bago ito tumama sa isla ng Catanduanes, naging isang superbagyo ito, at sinira ang record ng pinakamalakas na bagyong tumama sa kalupaan na dati'y hawak-hawak ni Superbagyong Yolanda (Haiyan). Humina ito pagkatama sa lupa, ngunit malaki ang pinlasa nito sa rehiyon ng Bikol, kung saan pinatindi ng lahar mula sa Bulkang Mayon ang bahang dulot ng bagyo. Kasabay nito, nabuo si Bagyong Siony (Atsani) sa hilagang-silangan ng Pilipinas, na nanalasa sa Batanes at sa katimugang bahagi ng Taiwan. Habang unti-unti itong nalulusaw, nagkaroon ng depresyon sa Kabisayaan na pinangalanang Tonyo (Etau). Noong 8 Nobyembre, nabuo sa silangang bahagi ng Pilipinas ang Bagyong Ulysses (Vamco), na kumitil ng di bababa sa 60 katao, karamihan sa Lambak ng Cagayan, at nagpabaha sa malaking bahagi ng Luzon.

==Mga sistema==

Nasa loob ng Sakop na Responsibilidad ng Pilipinas

1. Bagyong Ambo (Vongfong)

 Matapos ng apat na buwang pananahimik ng rehiyon, namataan ng JTWC ang isang low-pressure area (LPA) noong 9 Mayo malapit sa Mikronesya at binigyan ng katamtamang tyansa na magiging isang ganap na bagyo ito. Matapos nito, dineklara ng JMA na naging isang depresyon ito habang papalapit ito sa Mindanao. Inaasahan itong mabagal na gagalaw pa-kanluran. Nag-isyu naman ang JTWC ng Babala sa Pamumuo ng Bagyo (Tropical Cyclone Formation Alert, TCFA) para sa naturang sistema ilang oras lamang matapos unti-unting tinatakpan ng mga ulap ang sentro nito dulot ng pag-ikot ng mainit na hangin. Dineklara rin ng PAGASA ang naturang sistema bilang isang depresyon kalaunan at pinangalanang "Ambo," ang unang bagyo nabuo o pumasok sa sakop na responsibilidad ng Pilipinas sa taóng 2020.

Dahan-dahan umusad ang depresyon pa-kanluran sa mga sumunod na araw at lalo pang lumakas. Kinabukasan, dineklara ng JTWC si Ambo bilang isang depresyon, at binigyan ng katagang 01W. Lumakas pa lalo si Ambo nung araw na iyon; dahil rito, itinaas ng JMA ang antas ni Ambo bilang isang bagyo. Pinangalanan nila itong Vongfong. Inangat din ng JTWC ang antas nito bilang isang bagyo din. Dahil sa napakapaborableng kondisyon ng katubigang dinadaanan nito, kung saan mababa lamang ang nagugupit na hangin (wind shear) at nasa 20–30 °C ang temperatura, biglaang lumakas si Ambo pagpasok ng 13 Mayo. Itinaas ng JMA ang antas nito kalaunan, bilang isang malubhang bagyo. Matapos nito, itinaas ng JTWC ang antas ni Ambo bilang isang bagyong Kategorya 1 (mga bagyong may hangin na di bababa sa 130 km/o (80mil/o) sa loob ng isang minuto dahil sa paghusay ng pag-ikot nito. Itinaas pareho ng PAGASA at JMA ang antas ni Ambo kalaunan, bilang isang ganap na malakas na bagyo. Ilang oras matapos nito, agad na itinaas ng JTWC si Ambo sa Kategorya 2 dahil sa unti-unting pamumuo ng isang malinaw na mata. Naging Kategorya 3 agad ito ilang oras pagkatapos. Sumailalim agad ang bagyo sa siklo ng pagpapalit sa dingding ng mata (eyewall replacement cycle), na agad din nitong natapos na may pabago-bagong lakas. Pagsapit ng 12:14 ng tanghali, oras sa Pilipinas, ng 14 Mayo, tumama sa San Policarpo, Silangang Samar. Dahil rito, mabilis na humina si Ambo habang tinatahak ang Kipot ng Ticao papasok sa Pilipinas. Kinabukasan, nakatala ang PAGASA ng lima pang pagtama sa lupa: isla ng Dalupiri at Capul ng Hilagang Samar, mga isla ng Ticao at Burias ng Masbate, at sa bayan ng San Andres sa tangway ng Bondoc ng lalawigan ng Quezon. Humina si Ambo dahil sa mga ito, at naging isang Kategorya 1, subalit nasa paborableng kondisyon ang lugar nito. Lalo pang humina si Ambo noong 15 Mayo, at ibinaba pareho ng PAGASA at JMA ang antas nito at naging isa na lamang malubhang bagyo. Ibinaba rin ng JTWC ang antas nito at naging isang bagyo. Kasabay nito, tumama pa uli sa lupa si Ambo, sa Real, Quezon. Tuloy-tuloy ang paghina nito habang tinatahak nito ang mga kabundukan ng Luzon. Pagkalabas sa Kipot Luzon, isa na lang itong bagyo. Ibinaba pa nang husto ng JTWC ang antas nito anim na oras pagkatapos upang maging isang depresyon na lamang. Binigay din ng JTWC ang huling abiso nila para sa bagyo. Sinundan ito ng PAGASA at JMA. Nalusaw ang bagyo noong 17 Mayo, kung saan ibinaba ng PAGASA sa pagiging low-pressure area ang natirang kumpol ng sistema.

Bilang paghahanda sa naturang bagyo, itinaas ng PAGASA ang Signal #3 sa mga lalawigan ng Hilagang Samar at sa hilagang bahagi ng Silangang Samar. Ayon sa NDRRMC, sinira ni Ambo ang agrikulturang nagkakahalaga ng PhP1.57 bilyon, at kumitil sa buhay ng limang katao. Dahil sa iniwang pinsala ni Ambo sa Pilipinas, niretiro ng PAGASA ang pangalan ng bagyo at nakatakdang papalitan ng bago para sa taóng 2024.

2. Bagyong Butchoy (Nuri)

 Noong 10 Hunyo, sinimulang bantayán ng JMA ang isang mahinang depresyon namuo sa silangan ng isla ng Samar sa Pilipinas. Kinabukasan, sinimulan ding bantayan ng PAGASA ang naturang sistema at binigyan ng lokál na pangalang "Butchoy." Tumama ito sa isla ng Polillo sa lalawigan ng Quezon noong 5:30 ng hapon (oras sa Pilipinas) ng araw na iyon, na sinundan agad ng isa pagtama sa Infanta, Quezon. Matapos nito, naglabas ang JTWC ng Babala sa Pamumuo ng Bagyo para sa naturang sistema.

Itinaas ng JTWC ang antas ng sistema bilang isang depresyon, at pinangalanang 02W. Dahil na rin sa paborableng lugar, kung saan may mababang patayong paghiwa sa hangin (low vertical wind shear), maayos-ayos na daanan ng hangin, at temperatura ng dagat na 30–31 °C, lalo pang lumakas si Butchoy habang tinatahak nito ang Dagat Kanlurang Pilipinas, na nagbigay-daan para itaas ng JMA ang antas nito bilang isang ganap na bagyo at pinangalanang Nuri. Nilabas naman ng PAGASA ang huli nitong ulat sa bagyo pagkaraang lumabas ito sa Sakop na Responsibilidad ng Pilipinas (PAR).

Kinabukasan, lalo pang lumakas si Butchoy at kalaunan ay narating nito ang pinaka-tugatog na lakas nito, kung saan umabot ito ng 75  (45 ) ayon sa JMA. Anim na oras pagkatapos, itinaas ng JTWC ang antas nito bilang isang bagyo. Gayunpaman, agad ding ibinalik sa pagiging depresyon ang bagyo ng JTWC dahil narating nito ang lugar na may matinding paghiwa sa hangin (high vertical wind shear). Ibinaba rin ng JMA ang antas nito pagkaraan. Inilabas ng JTWC ang huli nitong abiso para sa bagyo pagkaraang tumama ito sa Yanjiang, Tsina. Inilabas rin ng JMA ang huling abiso nito para sa sistema pagkatapos.

Itinaas ng PAGASA ang Babala sa Bagyo Blg. 1 para sa kanlurang bahagi ng Mindanao, katimugang Luzon, at Visayas noong 11 Hunyo habang papalapit ang bagyo sa bansa. Nagpaulan ang bagyo, sa tulong na rin ng hanging habagat, sa iba't ibang bahagi ng Pilipinas. Dahil sa bagyong ito, opisyal na idineklara ng PAGASA ang simula ng tag-ulan sa Pilipinas noong 12 Hunyo. Sa Hong Kong, nagbagsak si Butchoy ng malakas na pag-ulan. Isang tao ang naiulat na namatay dahil sa pagkalunod.

3. Depresyong Carina

Matapos ng halos isang buwan na walang namuong sama ng panahon, itinaas ng JMA ang isang low-pressure area malapit sa Luzon bilang isang depresyon. Kinabukasan, idineklara ng JTWC ang sistema bilang isang invest at binigyan ng mababang tyansa ng pamumuo bilang bagyo, ngunit agad din itong itinaas sa katamtamang tyansa. Kinabukasan, itinaas naman ng PAGASA ang sistema bilang isang depresyon at pinangalanang Carina.

Tinahak ni Carina ang paborable lugar para lalo pang lumakas - may mababang paghiwa sa hangin, maayos-ayos na daloy ng hangin, at temperatura ng dagat na 28–29 °C. Gumalaw ito pahilaga hilagang-kanluran hanggang tanghali ng 14 Hulyo, kung saan mabilis na humina si Carina at naging isang low-pressure area na lang, dahil sa di-paborableng lugar na may mataas na paghati ng hangin at mahirap tahaking daloy ng hangin pasilangan. Dahil rito, binigay ng PAGASA ang huli nitong abiso para sa bagyo, at nalusaw ang mga kaulapaan nito kinabukasan, 15 Hulyo.

Dahil naging isang depresyon si Carina noong tugatog nito, itinaas ng PAGASA ang Babala sa Bagyo Blg. 1 sa mga lalawigan ng Batanes, at sa hilagang-silangang bahagi ng Cagayan kabilang na ang kapuluan ng Babuyan. Nagdala ito ng matinding pag-ulan sa mga lalawigan ng Ilocos Norte, Abra, at Isabela.

5. Bagyong Dindo (Hagupit)

 Noong 31 Hulyo, nagsimulang bantayan ng JMA ang isang mahinang depresyon sa Dagat Pilipinas. Pinangalanan agad ito ng PAGASA na Dindo. Kinabukasan, binigyan ng JTWC ang sistema ng pangalang 03W. Dahil na rin sa paborableng kondisyon: mababang paghati sa hangin, maayos na daloy ng mainit na hangin, at 31 °C na temperatura ng dagat, naging isang ganap na bagyo ito tanghali ng araw ring iyon, na naging hudyat para ibigay ng JMA ang pangalang Hagupit sa sistema. Lalo pa itong lumakas sa Dagat Pilipinas, at pagsapit ng 2 Agosto, itinaas na ng JTWC ito sa antas na matinding bagyo. Itinaas rin ng JMA ito sa antas na malubhang bagyo ilang oras bago matapos ang araw. Habang papalabas na si Dindo sa Sakop na Responsibilidad ng Pilipinas, inisyu na ng PAGASA ang huli nilang abiso para sa bagyo. Itinaas ng JMA ang antas nito bilang isang matinding bagyo noong 3 Agosto. Sa araw na iyon, naabot ni Dindo ang pinakatugatog nito - presyur na 975 hPa. Bandang 3:30 n.u. (oras sa Tsina, o 7:30 n.g. UTC), tumama si Dindo sa kalupaang sakop ng Wenzhou, Tsina, na may dalang 85  na hangin at presyur na 975 hPa. Pagkatama, unti-unting humina si Dindo habang tinatahak nito ang kalupaan ng Tsina, at pagsapit ng 4 Agosto, ibinaba ng JTWC ang antas nito bilang isang mahinang bagyo na lamang. Bandang tanghali nung araw ding iyon, lalo pang ibinaba ng JTWC ito sa pagiging isang depresyon at naglabas ng kanilang huling abiso para rito. Sinimulan ng bagyo ang proseso ng pagiging isang ekstratropikal na bagyo, na natapos noong 6 Agosto. Inilabas na ng JMA ang huling abiso nito para sa sistema noong ika-6 rin ng Agosto.

Bilang paghahanda sa pagtama ng bagyo, inutos ng mga opisyales ng Tsina ang agarang paglilikas sa mga posibleng bahain na lugar. Nagdala si Dindo ng malakas at matinding pag-ulan sa iba't ibang bahagi ng silangang Tsina, kung saan umabot sa 333 mm (13.11 pulgada) ang naibagsak nito sa distrito ng Jingshan sa Wenzhou. 15 katao ang naiulat na namatay dahil sa bagyo sa Timog Korea, kung saan 6 sa kanila ay dahil sa pagguho ng lupa sa lalawigan ng Timog Chungcheong. 11 katao ang nawawala, habang 7 naman ang nasugatan dahil na rin sa pagguho. Samantala, di bababa naman sa isa ang namatay sa Taiwan dahil sa bagyo.

6. Bagyong Enteng (Jangmi)
Noong 9 Agosto, sinimulang bantayán ng PAGASA ang isang low-pressure area sa silangan ng Virac, Catanduanes. Kinabukasan, itinaas ng JMA ang antas nito bilang isang mahinang depresyon. Kahit na malawak at mahaba-haba ang mababang lebel ng pag-ikot nito, unti-unti itong naging organisado, na naging dahilan upang itaas ng JTWC ang Babala sa Pamumuo ng Bagyo para sa depresyon.

Kinabukasan ng umaga, itinaas ng PAGASA ito bilang depresyon at pinangalanang "Enteng." Sa araw ding iyon, binigyan ng pangalan din ng JTWC ang depresyon, 05W. Bago matapos ang araw na iyon, itinaas ng JMA ang antas ng sistema bilang isang ganap na bagyo, at pinangalanang Jangmi. Itinaas ng JTWC ang antas ng sistema bilang isang ganap na bagyo noong 9 Agosto. Kahit na nasa paborableng lugar ito, nahadlangan ang paglakas pa nito ng isang malamig na bagyo (upper-level low) na nasa kanluran nito. Kasabay nito, ibinaba na ng PAGASA ang mga babala nila habang lumalabas ang naturang bagyo sa Sakop na Responsibilidad nila. Gumagalaw pahilaga sa bilis na 23 knots, iniulat ng JMA na narating ng bagyo ang pinakatugatog nito sa 45 knots (50 kilometro/oras; 85 milya/oras) na bilis ng hangin. Bandang 2:50 n.h. (oras sa Timog Korea, 5:50 UTC) ng 10 Agosto, tumama sa pinakatimog na bahagi ng Geojedo, lalawigan ng Gyeonsang sa Timog Korea ang bagyo. Madaling araw kinabukasan, nilabas na ng JTWC ang huli nilang abiso para sa sistema, na sinundan ng JMA ilang oras pagkatapos.

Nagpaulan si Enteng sa Kapuluan ng Ryukyu sa bansang Hapón, kung saan umabot ng 55.8 milimetro (2.2 pulgada) ang naitala sa isla ng Kumejima. Sa Timog Korea naman, umabot sa 66.04 na milimetro (2.6 na pulgada) ang taas ng naibagsak na ulan ni Enteng.

7. Depresyong Gener

Noong 7 Agosto, namataan ang isang mahinang sama ng panahon sa timog ng Hapón habang mabagal na gumagalaw pakanluran.

Dahil sa bilis ng hanging taglay na nito, idineklara agad ng JTWC ang naturang sistema bilang isang bagyo noong 9 Agosto at binigyan ng pangalang 06W. Kinabukasan, narating nito ang tugatog nito, sa bilis ng hangin na 56 na kilometro kada oras (35 milya kada oras) at di-normal na mataas na presyur na nasa 1012 mbar. Pagkatapos, unti-unting humina ang sistema. Noong 15:00 UTC (11:00 n.g. sa Pilipinas) ng 10 Agosto, ibinaba ng JTWC ang antas nito bilang isang depresyon.

Habang kumikilos ito pakanluran, pumasok ito sa Sakop na Responsibilidad ng Pilipinas bandang 4:00 n.u. (oras sa Pilipinas, 20:00 UTC) ng 13 Agosto, na nagbigay-hudyat naman sa PAGASA upang ibigay ang pangalang "Gener" sa sistema.

8. Bagyong Ferdie (Mekkhala)
 Noong 7 Agosto, may namataang sama ng panahon sa kanlurang bahagi ng Luzon. Wala itong tiyak na organisasyon, kahit na unti-unti itong nagiging dominante sa naturang lugar. Gayunpaman, umalis ito sa lugar at nagsimula maging organisado. Noong 9 Agosto, itinaas ng JTWC ang antas nito bilang isang depresyon. Di nagtagal, idineklara ng PAGASA ito bilang isang depresyon at pinangalanan itong "Ferdie." Gumalaw ito pahilaga tungo sa direksyon ng Tsina, kung saan tumama ito sa kalupaang sakop ng Kondado ng Zhangpu sa Fujian bandang 7:30  (oras sa Tsina), ilang oras matapos nito marating ang tugatog nito.

Dahil sa pamumuo ng bagyo, itinaas ang Babala sa Bagyo Blg. 1 sa Rehiyon ng Ilocos. Bagamat di ito tumama nang direkta, hinila nito ang hanging Habagat, na nagpaulan naman sa Luzon. Nagpaulan rin ito sa Taiwan.

Sa Tsina, sinuspinde ng mga otoridad ang serbisyong lantsang pantawid (ferry services) at inabisuhan ang mga barko na dumaong muna sa pantalan bilang paghahanda sa pagtama ng bagyo. Naglabas ang Pangasiwaang Pampanahon ng Tsina (China Meteorological Administration) ng Antas III na babala (level III emergency response), at nagpadala rin ng mga tauhan sa mga lugar na binaha dahil sa bagyo. Malakas na ulan ang hinatid ni Ferdie sa Tsina, kung saan umabot ng 200 milimetro (7.874 pulgada) ang bahang naiulat sa ilang lugar. Pansamantalang itinigil muna ang operasyon ng mga tren at nagkansela rin ng ilang paglipad sa ilang paliparan dahil sa bagyo. Sa Zhangzhou, Fujian, umabot ng 1.1 bilyong yuan (8.09 bilyong piso) ang kabuuang pinsala dahil kay Ferdie.

9. Bagyong Helen (Higos)

 May namuong bagong depresyon sa Sona ng Pagtatagpong Intertropikal (ITCZ) sa silangan ng Luzon noong 16 Agosto. Binigyan ng PAGASA ito ng pangalan, "Helen," at agad na nagbigay ng mga ulat para sa depresyon. Binaba agad rin nila ito matapos nitong lumabas sa Sakop na Responsibilidad ng Pilipinas apat na oras makalipas. Kinabukasan, lumakas pa nang husto ang depresyon at naging isang ganap na bagyo, kung saan pinangalanan ito ng JMA na Higos. Itinaas rin ng JMA ang antas nito kalaunan, bilang isang malubhang bagyo, noong gabing rin iyon. Tumama sa kalupaang sakop ng Zhuhai sa lalawigan ng Guandong si Helen bandang 6:00 oras sa Tsina (6:00 din sa Pilipinas).

Bilang paghahanda sa pagtama ng bagyo, itinaas ng Obserbatoryo ng Hong Kong ang Babala sa Bagyo Blg. 9 sa Hong Kong para magbabala sa posibilidad ng mga hanging dala ng bagyo. Dahil sa impuwensiya ng sirkulasyon ni Helen, nakaranas ang katimugang bahagi ng Hong Kong ng mga hanging may lakas mula sigabo (gale) hanggang pambagyo. Samantala, naglabas naman ang Kawanihang Pampanahon at Heopisikal ng Macao ang Babala sa Bagyo Blg. 10, ang pinakamataas, bandang 5:00  Di bababa sa 65,000 katao ang inilikas dahil sa bagyo, at nagsara muna ang mga paaralan sa mga apektadong lugar. Bagamat tinamaan ng bagyo ang mga matataong lungsod sa Tsina, limitado lamang ang mga pinsalang naidulot nito sa mga natumbang puno at pagkawala ng kuryente. Nangailangan ng pagsagip ang dalawang camper, na walang alam tungkol sa paparating na bagyo, sa isla ng Tap Mun noong 14 Agosto. Nag-iwan ang bagyo ng 7 patay at 45 bilyong đồng (PhP93.62 bilyon) halaga ng napinsala sa Vietnam.

10. Bagyong Igme (Bavi)

Noong 19 Agosto, nagsimulang bantayan ng JTWC ang isang malawak na kaulapan na may mababang presyur ilang daang milya ang layo mula sa hilagang-silangang bahagi ng Luzon. Kinabukasan, mabilis na naging organisado ang sistema, at naglabas agad ng Babala sa Pamumuo ng Bagyo ang JTWC. Noong 21 Agosto, naging isang depresyon ang sistema, at binigyan ng pangalang 09W. Bago matapos ang araw, itinuring na rin ito ng PAGASA bilang isang depresyon at pinangalanang "Igme." Kinabukasan, naging ganap na bagyo ito ayon sa JMA, at binigyan ng pangalang Bavi. Dahil sa paborableng kondisyon, lumakas nang husto ang bagyo, at pagsapit ng 8:00 n.g. (oras sa Pilipinas), naging isang malubhang bagyo (severe tropical storm) ito. Lumabas rin ito sa Sakop na Responsibilidad ng Pilipinas nung din araw na iyon. Bagamat mabilis na lumakas si Igme, bumagal ang paglakas nito kinabukasan, 23 Agosto.

Gayunpaman, naging isang matinding bagyo (typhoon) ito kinabukasan. Ilang oras pagkatapos, inabot nito ang lakas ng isang Kategorya 2 na bagyo. Kinabukasan, lalo pa itong lumakas upang marating nito ang tugatog na Kategorya 3. Isa ang naitalang namatay dahil sa bagyo sa isla ng Jeju sa Timog Korea, habang tinatahak ng bagyo ang direksyon patungo sa Tangway ng Korea. Bandang 9:30 n.u. (oras sa Hilagang Korea), tumama ang bagyo sa lalawigan ng Hilagang Pyongan sa Hilagang Korea. Matapos nito, unti-unti humina ang bagyo at naging isang ekstratropikal habang binabagtas nito ang rehiyon ng Manchuria sa Tsina.

11. Bagyong Julian (Maysak)

 Naging isang depresyon ang isang low pressure area sa silangan ng Pilipinas noong 27 Agosto. Naglabas agad ng Babala sa Pamumuo ng Bagyo ang JTWC ng Amerika. Bago magtanghali kinabukasan, itinuring na ng PAGASA ito bilang isang depresyon, at pinangalanang "Julian." Matapos nito, itinaas ng JMA ang antas nito bilang isang ganap na bagyo, at pinangalanang Maysak. Itinaas rin kalaunan ng JTWC ang antas nito, ngunit agad ding itinaas ng JMA ang antas ni Julian bilang isang malubhang bagyo. Narating nito ang antas na matinding bagyo (typhoon) noong 29 Agosto. Ilang oras pagkatapos nito, naging bagyong nasa Kategorya 2 ito. Kinabukasan, lumakas pa ito nang husto at naging isang Kategorya 3, na kalaunan ay lalo pang itinaas sa tugatog nitong Kategorya 4. Gayunpaman, unti-unti ring humina ang bagyo habang tinatahak nito ang Dagat Silangang Tsina, kung saan bumagsak ito sa pagiging Kategorya 3 na lamang.

Tumama sa kalupaang malapit sa lungsod ng Busan sa Timog Korea si Julian bandang 2:20 n.u. (oras sa Timog Korea, 1:20 n.u. sa Pilipinas) ng 3 Setyembre bilang isang Kategorya 2 na bagyo, na may bilis ng hangin na di bababa sa 155 kilometro kada oras at presyur na 950 hPa. Matapos nito, dumaan ito sa Dagat Hapón (Dagat Silangan) at muling tumama sa pinakahilagang bahagi ng Hilagang Korea patungo sa lalawigan ng Jilin sa rehiyon ng Manchuria sa Tsina. Matapos nito, mabilis na humina ang bagyo at naging ekstratropikal sa hilagang-silangang Tsina.

Dahil sa bagyo, lumubog ang isang barkong may dalang hayop at nakarehistro sa Panama na Gulf Livestock 1. Nagpadala ito ng mayday, kung saan nakuha ng mga otoridad ang isa sa mga ito. Lumubog ang barko sa kanluran ng isla ng Amami Ōshima sa bansang Hapón. Ayon sa Tanod Baybayin ng Hapón, lulan ng barko ang 39 mga Pilipino, 2 Awstralyano, at 2 taga-New Zealand. Bukod sa mga tripulante nito, may dala ring ito 6,867 na baka mula sa lungsod ng Napier sa New Zealand, at ihahatid sana sa pantalan ng Jingtang sa Tangshan, Tsina. Samantala, dalawa ang namatay sa Timog Korea, kung saan 120,000 residente ang nakaranas ng pagkawala ng kuryente. Sa Hilagang Korea, nagbagsak si Julian ng 385 milimetrong ulan sa lungsod ng Wonsan.

12. Bagyong Kristine (Haishen)

 Noong 30 Agosto, naglabas ang JTWC ng Babala sa Pamumuo ng Bagyo para sa isang kaulapang mabilis na nag-oorganisa ilang daang milya ang layo hilagang-silangan ng Guam. Kinabukasan, naging isang depresyon ito. Habang tinatahak nito ang direksyong patimog-kanluran, lumakas pa ito at naging isang ganap na bagyo. Binigyan ito ng pangalang Haishen ng JMA, habang lumakas ito muli upang maging isang malubhang bagyo sa Dagat Pilipinas. Noong 3 Setyembre, umabot na ito sa antas ng isang matinding bagyo.

Pumasok ito sa Sakop na Responsibilidad ng Pilipinas nung ding araw na iyon, at binigyan ito ng pangalang "Kristine" ng PAGASA. Noong umaga ng 4 Setyembre, itinuring na ito ng JTWC bilang isang Kategorya 4 na super bagyo, na may bilis ng hangin na di bababa sa 155 kilometro kada oras sa loob ng isang minuto. Gayunpaman, kinabukasan, biglang bumaba ang init ng dagat na dinadaan ni Kristine, at dahil rito, humina ito. Umalis rin ito sa PAR noong ding araw na iyon.

Patuloy na humina ang bagyo habang papunta ito sa kapuluan ng Hapón at naging isang Kategorya 3 na lamang. Lalo pa itong bumaba sa Kategorya 2 nang marating nito ang katimugang bahagi ng Kapuluan ng Ryukyu. Dahil sa banta ng bagyo, naglabas ng utos ang otoridad ng Hapón para sa kanlurang bahagi ng bansa. Tumama ang mata ng bagyo sa lungsod ng Ulsan sa Timog Korea bandang 9:00 n.u. (oras sa Korea, 8:00 n.u. sa Pilipinas) ng 7 Setyembre. Matapos nito, lalo pang humina ang bagyo habang dumadaan ito sa Dagat Hapón (Dagat Silangan) at muling tumama sa Hilagang Korea, kung saan tuluyan itong nalusaw sa bahagi ng Manchuria sa Tsina.

Dalawa ang namatay dahil sa bagyo sa bansang Hapón, habang apat naman ang nawawala dahil sa isang pagguho ng putik sa Prepektura ng Miyazaki. Dalawa rin ang naitalang patay sa Timog Korea, habang malawakang pagbaha naman ang idinulot sa karatig-bansa nitong Hilagang Korea.

14. Bagyong Leon (Noul)

 Noong umaga ng 15 Setyembre, naglabas ang JTWC ng Babala sa Pamumuo ng Bagyo para sa isang sistema sa Dagat Pilipinas. Narating agad nito ang antas ng isang depresyon, at binigyan ng pangalang Noul ng JMA. Dahil nabuo ito sa loob mismo ng Sakop na Responsibilidad ng Pilipinas, agad ding pinangalanang ito ng PAGASA bilang "Leon." Bandang 9:00 n.g. ng 16 Setyembre, umalis sa Pilipinas ang bagyo. Dalawang araw pagkatapos, 18 Setyembre, tumama ang bagyo sa pagitan ng mga lalawigan ng Quảng Trị at Thừa Thiên-Huế ng Vietnam noong 10:00 n.u. (11:00 n.u. sa Pilipinas). Inilabas ng JTWC ang huli nilang abiso para sa bagyo bandang 5:00 n.h. (oras sa Pilipinas). Matapos maging isang low-pressure area na lamang ang bagyo, tinahak nito ang kanlurang direksyon at tumungo sa Karagatang Indiyano.

Ilang araw bago tumama ang bagyo sa Vietnam, pansamantalang sinara ng pamahalaan ng Vietnam ang tatlong paliparan at pinalikas ang mahigit sa isang milyong katao. Naminsala ang bagyo sa naturang bansa, kung saan nagpabagsak ito ng mga puno at linya ng kuryente sa lungsod ng Hue. Umabot sa 330 milimetro ang naibagsak na ulan sa lungsod ng Da Nang. Anim ang naitalang patay at aabot sa 705 bilyong đồng (USD30.4 milyon; PHP1.45 bilyon) ang kabuuang halaga ng pinsala dahil sa bagyo.

15. Bagyong Marce (Dolphin)
Noong 20 Setyembre, namataan ng PAGASA ang isang sistemang lumalakas bandang 2:00 n.h. sa may dulong hilagang-silangang bahagi ng Sakop na Responsibilidad ng Pilipinas. Dahil rito, itinaas ng ahensiya ang sistema sa antas na depresyon, at binigyan ito ng pangalang "Marce." Gayunpaman, itinuturing lang sa puntong iyon ng JTWC ang sistema bilang isang lugar ng konbeksyon, at nagbigay lamang ito ng katamtamang antas ng babala para sa sistema. Itinaas nila ang antas ni Marce bilang isang ganap na bagyo noong 8:00 n.g. ng parehong araw na iyon. Kinabukasan bago magtanghali, umalis si Marce sa Sakop na Responsibilidad ng Pilipinas. Pagkatapos nito, lalo pang lumakas ito habang tinatahak nito ang karagatang malapit sa Hapón, kaya itinaas ng JMA ang antas nito bilang isang ganap na bagyo at pinangalanang Dolphin. Gayunpaman, agad ding humina ang sistema at naging isang ekstratropikal noong 24 Setyembre. Inilabas naman ng JTWC ang kanilang huling abiso patungkol sa bagyo noong 11:00 n.u. ng araw ding iyon.

19. Bagyong Nika (Nangka)

 Noong 11 Oktubre, sinimulang bantayan ng JMA ang isang depresyon sa kanlurang baybayin ng Luzon. Idineklara ito ng PAGASA bilang isang depresyon noong 8:00 n.g. at pinangalanang "Nika." Kinabukasan ng madaling-araw, nagsimulang magbabala rin ang JTWC. Lumakas si Nika nung ding araw na iyon; dahil rito, itinaas ng JMA ang antas bilang isang ganap na bagyo, at binigay ang pangalang "Nangka." Noong 5:00 n.h. ng araw na iyon, lumabas ang bagyo sa Sakop na Responsibilidad ng Pilipinas. Kinabukasan ng 7:20 n.g., tumama ang bagyo sa Qionghai sa Hainan, Tsina.

Pagkatapos tawirin ang Hainan, tinahak ng bagyo ang Golpo ng Tonkin at muling tumama sa lupa, sa lalawigan ng Thanh Hóa sa hilagang Vietnam. Sa araw ding iyon, parehong nilabas ng JMA at JTWC ang huli nilang abiso para sa bagyo. Nalusaw ito kinabukasan.

Habang dumadaan ang bagyo sa Hainan, lumubog ang isang bangka na ikinamatay ng dalawang tao at apat na nawawala. Sa hilagang Vietnam, dalawa ang patay sa Hòa Bìn habang isa ang naiulat na nawawala sa Yên Bái. Nasira ng bagyo ang lagpas 585 na kabahayan, habang nasa 135,731 na katao ang naapektuhan ng baha sa gitnang Vietnam.

20. Depresyong Ofel

 Noong 13 Oktubre, nabuo ang isang low pressure area sa Dagat Pilipinas, silangan ng Leyte. Idineklara kalaunan ito ng PAGASA bilang isang depresyon at pinangalanang "Ofel." INagtaas agad ang PAGASA ng mga babala para sa bagyo sa lalawigan ng Sorsogon at sa ilang bahagi ng Samar. Tumama sa bayan ng Can-avid, Silangang Samar si Ofel bandang 2:30 n.u. kinabukasan. Noong 15 Oktubre, ibinaba ng PAGASA ang mga babala habang tinatahak ni Ofel ang Dagat Kanlurang Pilipinas. Tuluyang umalis si Ofel sa PAR bandang 4:00 n.u. kinabukasan. Naglabas ang JTWC ng Babala sa Pamumuo ng Bagyo para sa sistema noong 16 Oktubre, ngunit agad din nila itong kinansela matapos pumasok ang bagyo sa isang di-paborableng lugar. Nalusaw si Ofel bandang 11:00 n.u. nung ding araw na iyon.

May naiulat na pagbaha dahil sa ulang dulot ni Ofel sa Pilipinas. Ayon sa opisina ng Rehiyon 5 ng Kagawaran ng Agrikultura, tinatayang nasa PhP9.1 milyong piso ang naitalang pinsala ng bagyo.

21. Bagyong Pepito (Saudel)

 Noong 16 Oktubre, sinimulang bantayan ng JTWC ang isang konbeksyon 857 kilometro silangang timog-silangan ng Palau. Noong 19 Oktubre, idineklara ng PAGASA ito bilang isang depresyon bandang 5:00 ng umaga. Pinangalanan nila itong "Pepito." Ilang oras pagkatapos, idineklara rin ito ng JMA bilang isang depresyon. Unti-unti itong lumalakas habang papunta sa hilagang Luzon; dahil dito, itinaas ng JMA ang antas nito bilang isang ganap ng bagyo. Binigyan nila ito ng pangalang Saudel. Itinaas rin ng PAGASA ang antas nito pagkatapos, at nagbigay ng ng mga babala bilang sa paghahanda sa pagtama nito sa lupa. Tumama ito sa Casiguran, Aurora noong 20 Oktubre bandang 9:00 ng gabi. Tinahak nito ang isla ng Luzon at lumabas patungo sa Dagat Kanlurang Pilipinas ilang oras pagkatapos. Itinaas ng PAGASA, JMA, at JTWC ang antas ng bagyo bilang isang matinding bagyo bago ito lumabas sa PAR.

Iniulat ng NDRRMC na aabot sa PhP105.8 milyong piso ang kabuuang pinsala nito.

23. Bagyong Quinta (Molave)

 Isang Low Pressure Area (LPA) ang namataan sa layong 1,880 kilometro sa silangan ng Hinatuan, Surigao del Sur at kumikilos sa bilis na 100 kilometro kanluran-hilagang kanluran, papasok ng Philippine Area of Responsibility, at kapag pumasok ito sa Pilipinas, Ito ay bibigyang pangalan ng PAGASA bilang "Quinta".

Inaasahang sa Oktubre 25-26 mananalasa ang 'Bagyong Quinta o Molave' at tatawirin ang slope lying ng Albay at Sorsogon sa Rehiyon ng Bicol at inaasahang lalabas sa pagitan ng Batangas-Mindoro area sa Oktubre 28-29, 2020.

Ito ay inaasahang mag-lalandfall sa Rehiyon ng Bicol sa Albay-Sorsogon at tatawirin ang Calabarzon o Mimaropa sa mga sususnod na araw. Unang nag taas ng Public Storm Warning Advisory ang PAGASA ng Signal #.1 sa Catanduanes at ilan pang mga lalawigan ng Camarines Norte, Camarines Sur, Albay, Sorsogon, Quezon, Romblon, Marinduque, Masbate at Hilagang Samar dahil sa pag-lapit ni 'Quinta' sa rehiyon. Ito ay inaasahang tatawid sa Pola, Mamburao, Occidental Mindoro sa Mindoro habang tinatahak ang Kanlurang Dagat Pilipinas.

24. Superbagyong Rolly (Goni)

 Mayroong isang potensyal na Low Pressure Area sa Silangang bahagi ng Pilipinas ito ay nasa Dagat ng Pilipinas at inaasahang mag lalandfall sa Oktubre 31-1 Nobyembre 2020 at tinatahak ang Rehiyon ng Bicol, Quezon at Eastern Samar, ito ay kumikilos sa direksyong kanluran at kapag nakapasok ito sa PAR, ito ay bibigyang pangalan ng PAGASA bilang "Rolly".

Ito ay nag babadyang dumaan sa dinaanan ng nakarang bagyo ay pinaghahandaan muling mag gayak dahil sa papalapit na sama ng panahon, ito ay inaasahang magdadala ng malalakas na ulan at hangin sa mga dadanan nito matapos tawirin ang landmass sa bansa. Ang Bagyong Goni (Rolly) ay patuloy na kumikilos sa direksyong kanluran-hilagang kanluran sa Quezon-Metro Manila area o Aurora ay inaasahang manalasa sa unang araw ng Nobyembre at lalabas sa ikatlong araw, habang tinatahak ang Kanlurang Dagat Pilipinas at Timog Dagat Tsina.

Oktubre 30, 1 am ng madaling araw ay pumasok sa PAR ang Bagyong Goni (Rolly) na nasa kategoryang 4 habang kumikilos sa direksyong kanluran sa bilis na 54 kilometro at 50 kilometro pa dausdos na galaw sa direksyong timog kanluran at tinutumbok ang "Lamon Bay" sa lalawigan ng Quezon. Mananalasa ang Bagyong Rolly, 1 Nobyembre 2020 sa Araw ng patay at inaasahang lalabas sa Pilipinas, 2 Nobyembre 2020
Ito ay nagdulot ng malawakang pinsala sa Rehiyon ng Bicol maging sa Calabarzon 4-A. Si Bagyong Rolly ay pinakamalakas na Bagyo sa 2020 sa pamamagitan ng hangin, hindi pressure.

24. Bagyong Siony (Atsani)

 Isang sama ng panahon ang namuo sa Karagatang Pasipiko sunod kay 99W (Rolly) sa buwan ng Nobyembre 2020. Ito ay kumikilos, 75 kilometro mula sa kinaroroonan sa direksyong kanluran-hilagang kanluran habang patuloy na tinutumbok ang Hilagang Luzon. Ito ay malaking banta para sa Hilagang Luzon kasama ang Taiwan dahil sa lakas nito ito ay maaring umabot sa 265 kph, ayon sa ilang Weather agencies, Ito ay may kahalintulad sa Superbagyong Ompong na may lapad ng 900 kuwadrado, Ito ay namuo sa mahigit 2, 500 kilometro silangang bahagi ng Mindanao. Namuo ito sa Karagatang Pasipiko, Oktubre 28 at inaasahang papasok sa PAR sa Nobyembre 1.

Ito ay huling namataan sa layong 2, 144 silangan ng Mindanao, 6 Nobyembre 2020 ito ay lalabas ng PAR ang "Superbagyong Siony", Ito ay kumikilos sa direksyong Hilagang Kanluran sa bilis na 100 kilometro sa kategoryang "Tropical Storm".

Si Bagyong Siony (Atsani) ay inaasahang mag-lalandfall sa vicinity ng Gonzaga, Cagayan at lalabas sa bayan ng Burgos, Ilocos Norte sa 6 Nobyembre 2020

Ang pangalang "Atsani" ay hango sa isang "Kidlat" ay kontribusyon sa bansang Thailand.

25. Bagyong Tonyo (Etau)

 Isang Low Pressure Area 30% ang nagbabadyang pumasok sa Philippine Area of Responsibility (PAR) sa 6 Nobyembre 2020 habang tinatawid ng Bagyong Siony. Ito ay namuo noong Nobyembre 1 habang nanalasa ang "Bagyong Rolly" sa Kabikolan, Ang "Bagyong Siony" ay inaasahang tawirin ang "Extreme Northern Luzon", Timog Dagat Tsina patungo sa Vietnam, Ang LPA ay namataan sa layong 2, 100 kilometro silangan ng Mindanao at ito ay kumikilos sa bilis na 150 kilometro, kanluran-hilagang kanluran at tinatayang tutumbokin ang Silangang Kabisayaan-Caraga region at tatawid sa Timog Leyte, Cebu, Iloilo, Antique at Coron, Palawan. Dahil sa panahon ng La Niña phenomenon ay nabuo ang bagyong si "Tonyo" (101W) Low Pressure ay namuo sa malayong bahagi ng Karagatang Pasipiko na malapit sa Palau.

Si Tonyo ay inaasahang mag-lalandfall dadaan sa lalawigan ng Silangang Samar, Masbate, Romblon, Aklan, Oriental Mindoro hanggang sa ito ay makalabas sa PAR. Ito ay unang nag lanfall sa Dolores, Eastern Samar at mga sunod na dinaanan ay ang mga bayan ng Monreal, Masbate, Torrijos, Marinduque at San Juan, Batangas hangga't sa ito'y lumabas sa landmass ng Pilipinas, at tahaking ang direksyong kanluran pa tungong "Tuy Hoa, Vietnam". 10 Nobyembre 2020 ay inaasahang mag lalandfall ang bagyong 'Tonyo' sa Gitnang Vietnam hanggang maka pasok sa bansang Cambodia sa susunod na araw.

Nobyembre 7 ay isang ganap na bagyo si "Tonyo" (Etau), ay bahagyang lumakas ang bagyo sa Timog Dagat Tsina matapos daanan ang Timog Katagalugan at Silangang Kabisayaan.

Nag-iwan si "Etau" ng 2 patay sa Quang Nam at Binh Dinh, Khan Hoa at Phu Yen, Si Etau ay nagpalipad ng mga yero, bumunot ng puno at nakapinsala sa mga gusali dahil sa lakas ng hangin, Marami rito ang naka recover dahil sa Bagyong Quinta at Superbagyong Rolly, Ito ay nagdagdag sa kawalan ng suplay ng kuryente ay apektado sa lungod ng Tuy Hoa.

26. Bagyong Ulysses (Vamco)

 Nobyembre 8 ay namataan sa layong 2,115 kilometro silangan ng Hinatuan, Surigao del Sur ng PAGASA ang isang Low Pressure Area na 30% na may posibilidad maging bagyo, matapos ang pagtawid ng bagyong si "Tonyo" sa Katimugang Luzon, Si Ulysses ay kumikilos sa bilis na 75 kilometro hilagang kanluran ito ay inaasahang tatawid sa Luzon matapos ang pananalasa ng "Super Typhoon Rolly" sa malakihang Luzon dulot ng pag lambot ng lupa, pagbaha at pagkasira ng mga kabahayan.

Ito ay maagang nag paparamdam ng mga pag-ulan sa ilang bahagi ng Katimugang Luzon, bunsod ng paglapit nito sa kalupaan.

Si Ulysses ay isa mga malalakas na bagyong nag paulan sa isla ng Luzon sa Pilipinas ay mala-bagyong Ondoy ang ibinuhos na ulan ana may kasamang bugso-bugsong hangin sa mga dinaanang rehiyon sa Calabarzon, Kalakhang Maynila, Gitnang Luzon at Rehiyon ng Bicol na nagpalala ng mga pagbaha, pag-apaw at pagtaas ng mga ilog, dam, lawa, taas ng daluyong at pagkasira ng mga ka-bahayan.

27. Bagyong Vicky (Krovanh)

 Noong 17 Disyembre, sinimulan ng PAGASA na maglabas ng mga ulat para sa isang sistema 260 kilometro silangang timog-silangang ng Davao. Itinuturing na ng PAGASA ito bilang isang depresyon nung araw na iyon, ngunit isang low-pressure area pa rin ito ayon sa JMA. Gayunpaman, itinaas rin ng JMA ang antas nito kinabukasan. Bandang 2:00  (oras sa Pilipinas) noong 18 Disyembre, tumama si Vicky sa kalupaang sakop ng Banganga, Davao Oriental, at noong 8:00  (oras sa Pilipinas) ng 19 Disyembre 2020, tumama naman ito sa lungsod ng Puerto Princesa, Palawan. Itinaas ng JMA ang antas nito bilang isang ganap na bagyo noong 3:00  (oras sa Hapón, 2:00  sa Pilipinas) ng 20 Disyembre 2020, na sinundan kalaunan ng PAGASA sa kanilang ulat sa 11:00  ng araw ding iyon. Ibinaba ng PAGASA at ng JMA ang antas nito sa kani-kanilang mga huling ulat tungkol sa bagyo kinabukasan bago magtanghali. Kinabukasan, inilabas naman ng JTWC ang kanilang huling ulat para sa bagyo matapos masira dahil sa di-paborableng kondisyon ng dagat ang malaking bahagi ng sistema.
Dahil sa bagyo, sumailalim ang maraming lugar sa Visayas at Mindanao sa Babala sa Bagyo Blg. 1. Nagpabaha at nagpaguho ng lupa ang naturang bagyo sa Cebu, Davao de Oro, Agusan del Sur, kung saan may isang namatay, at sa Leyte, kung saan may dalawang namatay. Sa lungsod ng Lapu-Lapu, napilitang ilikas ang 6,000 residente matapos anurin ng bagyo ang 76 bahay sa dalampasigan. Ayon sa NDDRMC, tinatayang aabot sa PhP110 milyon ang pinsala dahil sa bagyo, at aabot naman sa 6,702 indibidwal ang direktang naapektuhan nito, kung saan 5,646 sa mga ito ay nasa mga evacuation center.

Mga bagyo sa bawat buwan

Nasa labas ng Sakop na Responsibilidad ng Pilipinas

4. Bagyong Sinlaku 
Noong Hulyo 29 namuo ang Bagyong Sinlaku sa parte ng Pilipinas habang nasa kategoryang Low Pressure Area (LPA) habang papalabas ng Pilipinas ay naging isang ganap na bagyo ang Sinlaku na nanalasa sa mga bansang Tsina at Vietnam.

13. Depresyong 12W 
Noong Setyembre 10 ito ay namataan sa timog silangan ng bansang Japan habang tinatahak ang direksyon hilagang silangan.

16. Bagyong Kujira 
Setyembre 29 ng naging isang ganap na bagyo ang Sinlaku sa Hilagang Pasipiko malapit sa Japan ito ay nasa Kategoryang 1.

17. Bagyong Chan-hom 
Oktubre 2 ng maging isang ganap na bagyo ang Chan-hom ay sandaling dumaplis sa pagitan ng Dagat Pilipinas at PAR na nasa Kategoryang 1

18. Bagyong Linfa 
Oktubre 10 ng maging bagyo ang Linfa na nasa Kanlurang Dagat Pilipinas o Timog Dagat Tsina habang tinutumbok ang Da Nang, Vietnam. Nawala si "Linfa" sa Oktubre 12. Si Linfa ay gumawa ng landfall sa 11 Oktubre sa 03:00 sa hapon. Si Bagyong Linfa ay Ika-12 na pinakabasa na bagyo sa buong mundo. Hindi pinansin ng PAGASA si Linfa.

22. Depresyong 20W 
Noong Oktubre 19 isang sama ng panahon ang namataan sa mahigit 1,075 kilometro Hilagang Silangan ng Luzon, ayon sa JTWC ito tinatahak nito ang direksyon hilaga patungong Japan.

Pangalan

Pilipinas 
Ang mga bagyo na pumapasok sa Lugar ng Responsibilidad ng Pilipinas ay nabibigyan ng sarili nilang pangalan ng PAGASA. Ang mga pangalan na ito ay nauulit tuwing apat na taon. Pag naubusan ng pangalan, ang listahan ng mga dagdag na pangalan ang susunod na gagamitin hanggang dumating ang bagong taon. Taong 2020 sa unang pagkakataon na gamitin ang mga pangalang Kristine (Karen), Leon (Lawin), Pepito (Pablo) at Vicky (Violeta). na magagamit muli sa darating na taong 2024 kapag hindi ito'y mapaminsala.

Pagreretiro 
Inanunsyo ng PAGASA sa dalawang magkahiwalay na petsa (Mayo 19 sa nauna, Nobyembre 13 sa natira) na tatanggalin na nila ang mga pangalang "Ambo," "Quinta," "Rolly," at "Ulysses" sa kanilang listahan ng mga pangalan ng bagyo matapos umabot sa ang kabuuang halaga ng pinsalang nagawa ng apat na bagyong nabanggit, kung saan nakapuwesto ang dalawa sa mga ito sa sampung mga pinakamagagastos na bagyong tumama sa Pilipinas sa kasaysayan (ika-7 si Rolly, ika-6 si Ulysses). Iaanunsyo ang mga pangalang papalit sa kanila sa 2021.

Epekto 

Ang talahanayan sa ibaba ay isang buod ng kabuuang epekto ng bawat bagyo sa rehiyon. Nakalagay din rito ang iba pang impormasyong tungkol sa bagyo tulad ng hangin at presyur ng mga ito.

|-
| colspan="9" style="text-align: center;" | Mga pumasok o nabuo sa loob ng Sakop na Responsibilidad ng Pilipinas
|-
| Ambo (Vongfong) ||  || bgcolor=#| || bgcolor=#| || bgcolor=#| || Palau, Pilipinas, Taiwan ||  ||  || 
|-
| Butchoy (Nuri) ||  || bgcolor=#| || bgcolor=#| || bgcolor=#| || Pilipinas, Katimugang China || Di alam ||  || 
|-
| Carina ||  || bgcolor=#| || bgcolor=#| || bgcolor=#| || Pilipinas, Taiwan || Maliit || Wala ||
|-
| Dindo (Hagupit)  ||  || bgcolor=#| || bgcolor=#| || bgcolor=#| || Kapuluan ng Ryukyu, Taiwan, Silangang Tsina, Tangway ng Korea, Tangway ng Kamchatka ||  ||  || 
|-
| Enteng (Jangmi) ||  || bgcolor=#| || bgcolor=#| || bgcolor=#| ||Pilipinas, Kapuluan ng Ryukyu, Tangway ng Korea||  || Wala || 
|-
| Gener (06W) ||  || bgcolor=#| || bgcolor=#| || bgcolor=#| || Kapuluan ng Bonin, Kapuluan ng Ryukyu || Wala || Wala ||
|-
| Ferdie (Mekkhala) ||  || bgcolor=#| || bgcolor=#| || bgcolor=#| || Pilipinas, Taiwan, Silangang Tsina ||  || Wala || 
|-
| Helen (Higos) ||  || bgcolor=#| || bgcolor=#| || bgcolor=#| || Pilipinas, Katimugang Tsina, Hilagang Vietnam  ||  ||  || 
|-
| Igme (Bavi) ||  || bgcolor=#| || bgcolor=#| || bgcolor=#| || Pilipinas, Kapuluan ng Ryukyu, Taiwan, Tangway ng Korea, Hilagang Tsina ||  ||  || 
|-
| Julian (Maysak) ||  || bgcolor=#| || bgcolor=#| || bgcolor=#| || Pilipinas, Hapón, Tangway ng Korea, Hilagang-silangang Tsina ||  ||  || 
|-
| Kristine (Haishen) ||  || bgcolor=#| || bgcolor=#| || bgcolor=#| || Kapuluan ng Marianas, Hilagang-silangang Tsina, Hapón, Tangway ng Korea ||  ||  || 
|-
| Leon (Noul) ||  || bgcolor=#| || bgcolor=#| || bgcolor=#| || Laos, Thailand, Myanmar, Pilipinas, Vietnam ||  ||  || 
|-
| Marce (Dolphin) ||  || bgcolor=#| || bgcolor=#| || bgcolor=#| || Wala || Wala || Wala ||
|-
| Nika (Nangka) ||  || bgcolor=#| || bgcolor=#| || bgcolor=#| || Pilipinas, Katimugang Tsina, Vietnam, Laos, Myanmar ||  ||  || 
|-
| Ofel ||  || bgcolor=#| || bgcolor=#| || bgcolor=#| || Pilipinas, Vietnam, Laos ||  ||   ||

Mga sanggunian 

Bagyo sa Pasipiko